“พาณิชย์” เคาะประกันรายได้ “มันสำปะหลัง” ปี 4 วงเงิน 5 พันลบ.
“พาณิชย์” เตรียมชงเสนอครม. ไฟเขียวเดินหน้าโครงการประกันรายได้มันสำปะหลังปี 4 พร้อมมาตรการคู่ขนาน คงเงื่อนไขเดิมประกันราคา 2.50 บาทต่อกิโลกรัม เริ่ม 1 ธ.ค.-1 พ.ย.66 คาดตั้งงบประมาณ 5 พันลบ. 
“พาณิชย์” เตรียมชงครม. ไฟเขียวเดินหน้าโครงการประกันรายได้มันสำปะหลังปี 4 พร้อมมาตรการคู่ขนาน คงเงื่อนไขเดิมประกันราคา 2.50 บาทต่อกิโลกรัม เริ่ม 1 ธ.ค.-1 พ.ย.66 ตั้งงบประมาณ 5 พันลบ.
12 ก.ย. 2565

นายจุรินทร์ ลักษณวิศิษฏ์ รองนายกรัฐมนตรี และรมว.พาณิชย์ เปิดเผยว่า ที่ประชุมคณะกรรมการนโยบายและบริหารจัดการมันสำปะหลัง (นบมส.) ครั้งที่ 2/2565 มีมติเห็นชอบให้เดินหน้าโครงการประกันรายได้เกษตรกรผู้ปลูกมันสำปะหลังปี 4 ต่อไป โดยเงื่อนไขเหมือนกับ 3 ปีที่ผ่านมาทุกประการ คือ ประกันรายได้กิโลกรัมละ 2.50 บาท ไม่เกินครัวเรือนละ 100 ตัน เริ่มตั้งแต่ 1 ธ.ค.- 1พ.ย.66 จ่ายเงินส่วนต่าง 12 งวด ตั้งงบประมาณ 4,743.5 ล้านบาท
“งบ 4,743 ล้านบาท สำหรับเงินส่วนต่างถ้าต้องจ่าย แต่ขณะนี้ยังไม่ต้องจ่าย เพราะราคาอยู่ที่ 3 บาทกว่าแล้ว เกินรายได้ที่ประกันไว้ที่กิโลกรัมละ 2.50 บาท เป็นปีแล้ว” นายจุรินทร์ กล่าว
นอกจากนี้ ที่ประชุมเห็นชอบมาตรการคู่ขนานกับการประกันรายได้ ดังนี้ 1) ช่วยดอกเบี้ย 3% แก่เกษตรกรรายย่อย เพื่อกู้ไปใช้ในการปลูกมันสำปะหลังตั้งงบไว้ 41.4 ล้านบาท 2) ช่วยดอกเบี้ยสถาบันเกษตรกรที่เก็บสต็อกมันสำปะหลังไว้ในช่วงที่มันออกมาก เพื่อไม่ทำให้ราคาตก โดยตั้งงบไว้ 15 ล้านบาท 3) ช่วยดอกเบี้ย 3% ให้กับลานมัน โรงแป้ง หรือโรงงานผลิตเอทานอล ในการนำไปแปรรูปเป็นมันเส้น แป้งมัน หรือเอทานอล และเก็บสต็อกไว้ 3-6 เดือน ตั้งวงเงิน 225 ล้านบาท
“งบประมาณที่ใช้ในมาตรการคู่ขนาน 291.4 ล้านบาท เมื่อรวมกับการประกันรายได้ จะเป็นวงเงินทั้งหมดราว 5,035.3 ล้านบาท จะได้เสนอเข้าที่ประชุมคณะรัฐมนตรีต่อไปโดยเร็ว” นายจุรินทร์ กล่าว
นอกจากนี้ ที่ประชุม ยังได้ติดตามการขับเคลื่อนให้เป็นไปตามยุทธศาสตร์มันสำปะหลัง ปี 64-67 โดยมีมติให้จัดตั้งคณะอนุกรรมการ 2 ชุด เพื่อขับเคลื่อนให้เป็นระบบและเป็นรูปธรรม ประกอบด้วย ดังนี้
“ขณะนี้ทูตพาณิชย์ไทย ประจำประเทศฟิลิปปินส์ ได้ประสานผู้นำเข้าวัตถุดิบอาหารสัตว์ 37 บริษัท ที่ต้องการนำเข้ามันสำปะหลัง มาเจรจากับผู้ส่งออกมันสำปะหลังไทย เมื่อสัปดาห์ที่ผ่านมา ซึ่งได้มอบหมายให้รองปลัดกระทรวงพาณิชย์ นายกีรติ รัชโน รับผิดชอบบริหารจัดการเรื่องนี้ให้เกิดผลเป็นรูปธรรมมีการซื้อขายได้โดยเร็วที่สุด ซึ่งทั้งหมดนี้จะช่วยยกระดับราคามันสำปะหลังให้เกษตรกรเพิ่มขึ้น” นายจุรินทร์ กล่าว
สำหรับสถานการณ์การผลิตมันสำปะหลังในประเทศไทยปีนี้ โดยคาดการณ์ว่าผลผลิตจะอยู่ที่ 35.8 ล้านตัน ปริมาณความต้องการใช้ อยู่ที่ 42.5 ล้านตัน สูงกว่าปริมาณการผลิตเช่นเดียวกับปีที่แล้ว ปัจจุบันราคาหัวมันสดสูงขึ้นมาก ตลอดปีที่ผ่านมาอยู่ที่เฉลี่ย กิโลกรัมละ 3.15 บาท เพิ่มขึ้น 23% โดยมันเส้น กก.ละ 9.20 บาท เพิ่มขึ้น 21.8% แป้งมัน กก.ละ 17.10 บาท เพิ่มขึ้น 21%
ขณะที่การส่งออกผลิตภัณฑ์มันสำปะหลัง ช่วง 7 เดือนแรกปีนี้ (ม.ค.-ก.ค.) สามารถส่งออกได้แล้ว 22 ล้านตัน เพิ่มขึ้น 14% เนื่องจากปริมาณไม่พอ จึงจำเป็นต้องนำเข้าส่วนนึง นำเข้ามาแล้ว 7 ล้านตัน สำหรับตลาดส่งออกของไทยที่ใหญ่ที่สุดคือ จีน 69% รองลงมา คือ ญี่ปุ่น 8%, อินโดนีเซีย 3% และเกาหลี 2% โดยการส่งออกผลิตภัณฑ์มันสำปะหลังดังกล่าว จะเป็นมันเส้น คิดเป็นสัดส่วน 40% ส่วนแป้งมัน 60%